李鄴侯贊
作者：陳長方
朝代：宋

paragraphs: 四海九州，如一戯具。
運之失機，人與俱仆。
嗟世小兒，坐旁窺觀。
擬指其手，目動心寒。
偉茲鄴侯，把握是器。
南西北東，唯所欲置。
先擣范陽，困賊兩河。
遠猷不施，遺孽遂多。
藉其餘智，指令李郭。
尚洗甲兵，二都清廓。
再造有唐，如漢子房。
留封亦謝，高卧嵩陽。
老居上宰，前星嵲屼。
誠動昏庸，陰銷篡奪。
寒暑迭運，今三百年。
巖巖英風，儼若在前。
我思古人，心焉密勿。
偉茲鄴侯，才不世出。